b"\n_START_ARTICLE_\nEpilepsija\n_START_PARAGRAPH_\nEpilepsija, nuomaris (gr. epilambanein 'griebti, pagauti, u\xc5\xbeklupti')\xc2\xa0\xe2\x80\x93 b\xc5\xabkl\xc4\x97, kuriai b\xc5\xabdingi pasikartojantys centrin\xc4\x97s nerv\xc5\xb3 sistemos priepuoliai, t. y., nenormal\xc5\xabs smegen\xc5\xb3 elektriniai i\xc5\xa1kr\xc5\xabviai. Sergant \xc5\xa1ia liga kartkart\xc4\x97mis prasideda traukuliai, prarandama s\xc4\x85mon\xc4\x97, kartais suma\xc5\xbe\xc4\x97ja protiniai gabumai. Priepuoliai kartojasi ilg\xc4\x85 laik\xc4\x85, gali nei\xc5\xa1nykti vis\xc4\x85 gyvenim\xc4\x85. Tod\xc4\x97l liga laikoma l\xc4\x97tine._NEWLINE_Epilepsija serga ne tik \xc5\xbemon\xc4\x97s, bet ir kiti gyv\xc5\xabnai. \xc5\xa0ia liga serga apie 0,05 proc. viso pasaulio \xc5\xbemoni\xc5\xb3.\n_START_SECTION_\nEpilepsijos formos\n_START_PARAGRAPH_\nRolando epilepsija. Tai da\xc5\xbeniausia epilepsijos forma vaikyst\xc4\x97je, prasidedanti apie 7-10 gyvenimo metus. Ja sergantys vaikai da\xc5\xbenai pabunda i\xc5\xa1 miego d\xc4\x97l keisto jausmo aplink burn\xc4\x85 ar kurioje nors veido pus\xc4\x97je, viename burnos kampe ar skruoste galimi spazmai, da\xc5\xbenai b\xc5\xabna seil\xc4\x97tekis. Vaikai negali kalb\xc4\x97ti, ta\xc4\x8diau da\xc5\xbenai atkreipia t\xc4\x97v\xc5\xb3 d\xc4\x97mes\xc4\xaf gestais ar nesuprantamais garsais. Paprastai s\xc4\x85mon\xc4\x97 i\xc5\xa1lieka, ta\xc4\x8diau ji gali ir sutrikti. \xc5\xa0i ligos forma dar vadinama gerybine \xc5\xbeidinine vaikyst\xc4\x97s epilepsija, nes da\xc5\xbeniausiai vaistai priepuolius sulaiko, o vaik\xc5\xb3 pa\xc5\xbeintiniai sugeb\xc4\x97jimai, b\xc5\xabdas ar asmenyb\xc4\x97 i\xc5\xa1lieka nepakit\xc4\x99, net jei priepuoliai dar kur\xc4\xaf laik\xc4\x85 ir kartojasi. \xc5\xa0eimose neretai esti asmen\xc5\xb3, patyrusi\xc5\xb3 pana\xc5\xa1ius priepuolius vaikyst\xc4\x97je. Jei \xc4\xaftariama \xc5\xa1i ligos forma, bent jau ligos prad\xc5\xbeioje da\xc5\xbeniausiai susilaikoma nuo vaizdini\xc5\xb3 tyrim\xc5\xb3, vaistus galima leisti vartoti trumpiau. Vis d\xc4\x97lto kartais ir Rolando epilepsija sergant priepuoliai kur\xc4\xaf laik\xc4\x85 atkakliai kartojasi iki paauglyst\xc4\x97s, o jei i\xc5\xa1krovos da\xc5\xbenos, gali trikti d\xc4\x97mesys, kalbos raida._NEWLINE_Vaikyst\xc4\x97s absans\xc5\xb3 epilepsija. Apie 4\xc2\xa0\xe2\x80\x93 7 gyvenimo metus prasideda s\xc4\x85mon\xc4\x97s netekimo serijos, kurios negydomos tolyd\xc5\xbeio da\xc5\xben\xc4\x97ja, kartais i\xc5\xa1tinka keli traukuli\xc5\xb3 priepuoliai. Gilus kv\xc4\x97pavimas sukelia priepuolius. Iki priepuoli\xc5\xb3, o da\xc5\xbenai ir jiems prasid\xc4\x97jus vaikas vystosi neblogai. \xc5\xa0i epilepsijos forma da\xc5\xbeniausiai s\xc4\x97kmingai gydoma ir turi ger\xc4\x85 prognoz\xc4\x99._NEWLINE_Jaunuoli\xc5\xb3 mioklonin\xc4\x97 epilepsija. Prasideda paauglyst\xc4\x97je. J\xc5\xb3 metu gali b\xc5\xabti traukuliai po miego ar pary\xc4\x8diais, bei reti s\xc4\x85mon\xc4\x97s netekimai. Sergantieji \xc5\xa1ia forma yra jautr\xc5\xabs mirgan\xc4\x8diai \xc5\xa1viesai, miego tr\xc5\xabkumui, staigiam \xc5\xbeadinimui, atsik\xc4\x97limui. Tai s\xc4\x85lyginai gerybin\xc4\x97s epilepsijos formos, nes teisingai parinktas gydymas gali patikimai saugoti nuo priepuoli\xc5\xb3, bet tik tol, kol vaistus vartoja ir kol laikosi saugaus gyvenimo b\xc5\xabdo. Gerai tai, kad, jei priepuoli\xc5\xb3 n\xc4\x97ra, kitais at\xc5\xbevilgiais da\xc5\xbeniausiai asmuo jau\xc4\x8diasi visai sveikas, jo b\xc5\xabdas ir sugeb\xc4\x97jimai i\xc5\xa1lieka kaip buv\xc4\x99. \xc5\xa0i\xc5\xb3 epilepsijos form\xc5\xb3 gydymas tur\xc4\x97t\xc5\xb3 trukti ilgiau nei \xc4\xafprasta._NEWLINE_West sindromas. Pasirei\xc5\xa1kia k\xc5\xabdikiams trij\xc5\xb3 r\xc5\xab\xc5\xa1i\xc5\xb3 simptomais: simetri\xc5\xa1kais raumen\xc5\xb3 spazmais, vaiko raidos sustojimu ar net blog\xc4\x97jimu. Spazmai yra serijiniai trumpi vaiko sprando, rank\xc5\xb3 ar koj\xc5\xb3 linktel\xc4\x97jimai arba tiest\xc4\x97jimai. Da\xc5\xbeniausiai jie kartojasi netrukus po nubudimo. Vienoje serijoje b\xc5\xabna nuo 2-3 iki keliolikos spazm\xc5\xb3. I\xc5\xa1 prad\xc5\xbei\xc5\xb3 t\xc4\x97vai j\xc5\xb3 nepastebi arba palaiko kr\xc5\xabp\xc4\x8diojimu d\xc4\x97l i\xc5\xa1g\xc4\x85s\xc4\x8dio. Kai priepuoliai gaus\xc4\x97ja, ima kisti vaiko elgesys: jis tampa vangesnis, re\xc4\x8diau \xc5\xa1ypsosi, ma\xc5\xbeiau domisi \xc5\xbeaislais ar juda, tampa sugleb\xc4\x99s, blogiau miega. \xc5\xa0ie priepuoliai rodo, jog nerv\xc5\xb3 sistema pa\xc5\xbeeista ir reikia skubaus gydymo. Da\xc5\xbenai \xc5\xa1iuos priepuolius sunku nuslopinti vaistais, prireikia daug kantryb\xc4\x97s. I\xc5\xa1eitys priklauso nuo nerv\xc5\xb3 sistemos pa\xc5\xbeeidimo kilm\xc4\x97s bei laipsnio. Jei \xc5\xa1ie spazmai prasid\xc4\x97jo k\xc5\xabdikiui, kurio nerv\xc5\xb3 sistema nebuvo tobula iki priepuoli\xc5\xb3, juos nuslopinti b\xc5\xabna sunku. Tuomet vaikui augant jie pakinta, bet vis tiek kartojasi, o vaiko raida b\xc5\xabna sutrikusi. Jei iki priepuoli\xc5\xb3 prad\xc5\xbeios vaikas buvo visai sveikas, galima tik\xc4\x97tis palankesn\xc4\x97s eigos._NEWLINE_Lennox\xc2\xa0\xe2\x80\x93 Gastaut sindromas. Priepuoliai prasideda 3\xc2\xa0\xe2\x80\x93 5 met\xc5\xb3 am\xc5\xbeiuje arba pakei\xc4\x8dia spazmus. Priepuoliai keli\xc5\xb3 r\xc5\xab\xc5\xa1i\xc5\xb3: trumpi pary\xc4\x8diais su gal\xc5\xabni\xc5\xb3 \xc4\xafsitempimu ir silpnu veido pam\xc4\x97limu, lemiantys staig\xc5\xb3 vaiko kritim\xc4\x85; s\xc4\x85mon\xc4\x97s netekimai, kai vaikas tampa neorientuotas, nesueina \xc4\xaf kontakt\xc4\x85, atlieka smulkius automatinius judesius. Gali vyrauti viena ar dvi priepuoli\xc5\xb3 r\xc5\xab\xc5\xa1ys, arba vienos gali keisti kitas. Kartais b\xc5\xabna kelis ar keliolika kart\xc5\xb3 per dien\xc4\x85, jie atkakl\xc5\xabs. Ima kisti vaiko elgesys: jis tampa ypa\xc4\x8d judrus, piktas, net agresyvus, sunkiai sukaupia ir i\xc5\xa1laiko d\xc4\x97mes\xc4\xaf, sutrinka miegas bei atmintis. Priepuoli\xc5\xb3 da\xc5\xbenis link\xc4\x99s keistis, blogesnius periodus kei\xc4\x8dia geresni. Gydymas vienu vaistu da\xc5\xbeniausiai neefektyvus, tenka derinti \xc4\xafvairius vaistus ir skirti dideles j\xc5\xb3 dozes, d\xc4\x97l to sunku i\xc5\xa1vengti nepageidaujamo vaist\xc5\xb3 poveikio. Galima ir visai nebloga eiga, kai gydant priepuoliai ret\xc4\x97ja, kol liaujasi. Tam, kad galva ir dantys b\xc5\xabt\xc5\xb3 apsaugoti nuo traum\xc5\xb3 vaikui staiga krintant priepuoli\xc5\xb3 metu, naudinga d\xc4\x97v\xc4\x97ti apsaugin\xc4\xaf \xc5\xa1alm\xc4\x85._NEWLINE_Epilepsijos form\xc5\xb3 yra ir daugiau, tiek pagal kilm\xc4\x99, tiek pagal simptomus. Kai kurios j\xc5\xb3 ne taip ai\xc5\xa1kiai apibr\xc4\x97\xc5\xbeiamos, kaip anks\xc4\x8diau min\xc4\x97tos. Kartais sunku i\xc5\xa1kart apib\xc5\xabdinti ligos form\xc4\x85, j\xc4\x85 visi\xc5\xa1kai atskleid\xc5\xbeia laikas. Nepaisant to, gydym\xc4\x85 vis vien galima ir b\xc5\xabtina skirti, ir tai daroma, atsi\xc5\xbevelgiant \xc4\xaf priepuoli\xc5\xb3 r\xc5\xab\xc5\xa1is bei papildomus tyrimus.\n_START_SECTION_\nGydymas\n_START_PARAGRAPH_\nEpilepsija da\xc5\xbeniausiai yra gydoma vaistais, i\xc5\xa1ra\xc5\xa1ytais gydytojo terapeuto. \xc5\xa0ios ligos gydymu specializuojasi neurologai ir neurochirurgai. Kartais pacientui yra implantuojamas klajoklinio nervo stimuliatorius. Pacientui dar gali pagelb\xc4\x97ti speciali mityba. Neurochirurgai atlieka specialias operacijas, po kurio epilepsijos priepuoliai su\xc5\xa1veln\xc4\x97ja, tampa ne tokie da\xc5\xbeni. Kai kuriems pacientams po operacijos epilepsija nebeatsinaujina."